google/wiki40b huggingface dataset:
I skolans våld

I skolans våld er en svensk TV-dokumentar skapt av Evin Rubar og sendt på SVT i 2003. Dokumentaren handler om muslimske friskoler i Sverige.
Evin Rubar fikk Stiftelsen Staten och Rättens journalistpris for dokumentarprogrammet. Dokumentaren vakte en viss bestyrtelse i den svenske skoleverdenen.
I programmet fortelles det om Hanna som var livredd for sin pappa og søkte tilflukt på skolen. Men skolen tok pappas parti, og hun fikk ikke hjelp. Det er et problem med friskoler at foreldrene truer med å ta barnet ut av skolen og flyttet det til en annen skole. Da forsvinner pengene for barnet, noe som skolens budsjett ikke tåler. Derfor gjør skolen som foreldrene sier, også når det går ut over barnet. Hannas far fikk vite at hun hadde gått til noen utenfor familien med problemet sitt, noe som forverret situasjonen hennes. Hun måtte tåle mer mishandling selv om hun ba ham om tilgivelse. I programmet møter man også rektorer som ikke lar seg kue av foreldre i slike situasjoner.
Sarupanlegg

Sarupanlegg er en form for kultanlegg fra yngre steinalder.
Betegnelsen kommer fra det første anlegget som ble funnet, ved Sarup på Fyn, Danmark. Det ble datert til ca. 3400 f.Kr. Anleggene består av en stor, avgrenset plass, ofte i form av en forhøyning inngjerdet med palisader. Langs palisadene var det gravd grøfter som etterhvert ble fylt opp. I disse grøftene finnes funn fra kulthandlingene, blant annet menneskeknokler. Funn fra Sarupanlegget oppbevares og stilles ut ved Moesgård Museum rett sør for Århus.
Etter at anlegget ved Sarup ble funnet på midten av 1970-tallet, er flere liknende anlegg funnet i Danmark, etter hvert også videre utover i Nord-Europa og England. De er kjent under termen Sarupanlegg (Sarup enclosures). Det første, og hittil eneste, av disse anleggene i Norge ble funnet på Hamresanden ved Kristiansand i 2010.
Coscinocephalus

Utseende

Middelsstore, litt avlange, blankt svarte hornbiller. I likhet med mange andre Pentodontini minner de overflatisk om tordivler.

Utbredelse

Slekten er utbredt i det sørlige Nord-Amerika og Mexico. C. cribrifrons ble beskrevet fra Arizona, C. tepehuanus fra delstaten Durango.
Red Wing

Red Wing er en by i Goodhue County i Minnesota i USA, ved elven Mississippi. Befolkningen var i 2000 på 16 116. Mange av nybyggerne som etablerte seg her var svensker og nordmenn, og den lutherske amerikanske misjonsorganisasjonen Hauge Synode Kinamissionsforbund etablerte et seminar for utdannelse av misjonærer her.
Filadelfia Moss

Filadelfia Moss er en kristen frikirkelig menighet i Moss, i Østfold. Menigheten er tilsluttet den norske pinsebevegelsen. Filadelfia Moss ble stiftet i 1929. 
Menigheten har 128 medlemmer, medregnet tilhørige, det vil si barn av døpte medlemmer. For ungdom i konfirmasjonsalder tilbyr menigheten den frikirkelige konfirmantundervisningen Tentro. 
Filadelfia Moss driver arbeid blant rusmisbrukere, i samarbeid med Varna Evangeliesenter og Moss kameratklubb.

Misjon

Filadelfia Moss er engasjert i misjonsarbeid og støtter norsk pinsemisjons arbeid i Kenya, Paraguay, Ukraina, Russland og Hviterussland.
Lola Schmierer Roth

Biografi

Schmierer var datter av Ludwig Leopold (1850-1912), som var Nederlands æreskonsul i Galați, og Sylvia (1870-1963), datteren til lingvisten Heimann Hariton Tiktin (1850-1936). Hun hadde to brødre, Lothar og Michael (Miko). Faren var ansatt i firmaet «M. Schmierer & Co», som drev utenrikshandel.
Hun studerte ved jentegymnaset «Filipide» i hjembyen (nåværende «Mihail Kogalniceanu»-gymnaset), og tok tegne- og maletimer hos Antonio Zumino, en italiener som var midlertidig bosatt i Galați. I 1911 reiste hun til Wien og Berlin, der en av bestefedrene hennes hennes hadde bosatt seg. I Berlin arbeidet hun en periode hos Hermann Struck. Neste år reiste hun til Paris, der hun besøkte i noen måneder Académie Julian. Samme år reiste hun tilbake til Berlin, der hun ble til 1914. Der gikk hun i skole hos Lovis Corinth.
Hun utstilte hennes første verk i desember 1913 i utstillingen «Maleren Antonio Zumino og hans elever» i Galați.
Tilbake i Galati, studerte hun mellom 1916 og 1918 hos Ion Theodorescu Sion. I 1919 reiste hun sammen med bestefaren, som hadde flyttet tilbake til Romania fra Berlin, til Konstantinopel, Athen, Napoli, Roma og Sveits. Samme år reiste hun igjen til Berlin, og ble til der 1922. I Berlin studerte hun hos Willy Jaeckel (1888-1944), universitetsprofessor og eksponent for ekspresjonismen. I 1922 utstilte hun ved «Graphisches Kabinett» i Berlin. Mellom 1930 og 1935 var hun i Paris, der hun gikk på Académie Ranson. Samtidig studerte hun privat hos André Derain (1880-1954).
Hun giftet seg i 1924 med Wilhelm Roth (1891-1961), som kom fra en jødisk handelsfamilie fra Ițcani i Bukovina. Familien hadde bosatt seg i Iaşi etter første verdenskrig. Wilhelm og Lola hadde to døtre: Ruth og Anne-Louise. Wilhelm hadde sammen med sin bror Nathan et handelsfirma som samarbeidet med «M. Schmierer & Co.» Etter at den siste gikk konkurs i 1928, overtok Wilhelm ansvaret for å brødfø hele familien. På grunn av de antisemittiske lovene i Romania på den tiden, måtte de stenge familiebedriften og levde av å selge familiearven og av Lolas inntekt fra den jødiske jenteskolen i Galați, der un underviste i kunst- og tegnefag.
Hun stilte ut malerier i ved Nasjonalsalongen i 1933, 1935, 1936, og grafikk i 1933-1935, 1946 og 1947. I april 1935 hadde hun sin første separatutstilling i Bucureşti ved galleriet «Prietenii Cărţii» (eid av Hasefer-forlaget). I juni 1942 ble Wilhelm satt inn i fangeleiret i Târgu-Jiu, og senere, i 1943, ble han flyttet til Craiova og satt under husarrest.
Etter 1948 begynte hun å stille ut igjen, men familien mistet huset da det ble ekspropriert av staten. Hun måtte flytte inn i en liten leilighet i en drabantby i Galați. I 1972 hadde hun en stor separatutstilling i hjembyen ved Samtidskunstmuseet, og i 1973 hadde hun en separatutstilling i Bucureşti.
Fylkesvei 505

Ombyggingsplaner

Ved Ganddal i Sandnes skal det bygges ny trasé for veien sørover ut av kommunen og med arm østover til europavei 39. Veien blir knyttet til riksvei 44 ved Ganddal godsterminal i vest og vil utgjøre del av den ytre ringveien i Sandnes. Pr. 2007 utredes trasémuligheter.
Finnpilot Pilotage

Finnpilot Pilotage Oy er et finsk statlig aksjeselskap som har monopol på lostjenester i Finlands territorialfarvann og på Saimen.
Selskapet har sitt opphav i det finske sjøfartsverket, som i 2004 skilte ut lostjenesten som Lotsningsverket Finnpilot, som i 2011 ble omgjort til aksjeselskapet Finnpilot Pilotage.
Finnpilot Pilotage har 342 ansatte (2012).
St. Kitts and Nevis Amateur Athletic Association

St. Kitts and Nevis Amateur Athletic Association (SKNAAA) er det nasjonale friidrettsforbundet på Saint Kitts og Nevis. 
Organisasjonen ble etablert i 1977, da den ble skilt ut fra St. Kitts Amateur Athletic and Cycling Association samme år. Den første lederen var Dennis (Freddie) Knight, og pr 2015 ledes den av Glenville Jeffers.
Onsøy

Onsøy er en halvøy som ligger i Fredrikstad kommune i Østfold, vest for Seutelva, som er ei sideelv til Glomma. Det er en tidligere kommune i Østfold, opprettet i 1837 som Onsøy formannskapsdistrikt. Kommunevåpenet var tre varder. Den 1. januar 1968 ble en del av Onsøy, Rolvsøya øst for Kjølbergelva (med 170 innbyggere), overført til Fredrikstad kommune. Resten (den nordre del) havnet i Råde kommune.
Fra 1. januar 1994 ble også resten av Onsøy, som da hadde 12 923 innbyggere og et areal på 116 km2, del av Fredrikstad. Administrasjonssenteret i Onsøy var Ørebekk på Gressvik. 
Gressvik var bygd rundt Græsvig Brug, ett av Nord-Europas største trelastbruk i tiden 1860 til 1924.
Navnet betyr antakelig Odins øy (Óðinsøy), nevnt i Fagrskinna på 1200-tallet. Jens Bjelke er begravet i Onsøy kirke. Da han var Norges rikskansler styrte han landet fra Elingaard, som også ligger i Onsøy.  Fra 1549 til 1672 styrte man Onsø len herfra.
Her finner vi også Kjølberg Herregård.  Øya ligger i en av østlige Oslofjords mest populære hytteområder.
Ronald 20 – og takk for meg

Ronald 20 – og takk for meg er et musikkalbum utgitt av Ronald Holmberg i 2011 på Busk records. Albumet er ifølge artisten selv hans avskjedsalbum. Ronald 20 er produsert av Terje Welle Busk, og ellers medvirker Rolf Egil Johnsen, Torunn Brenni, Henry Vasseng, Rolf Gundersen og Rita Øien.

Mottagelse

Ronald 20 – og takk for meg fikk terningkast seks i Ronalds lokalavis Telemarksavisa. Anmelderen mente at albumet «inneholder Ronald på sitt beste» og skrev blant annet: «man kan ikke underslå det faktum at når Ronald dukker opp, så skaper han en fantastisk god stemning. Noen vil danse, noen vil nynne og alle blir glade.»
Delirium tremens

Årsak

Det er typisk at tilstanden utvikles først når personer er i 30-40-årsalderen og har misbrukt alkoholholdig drikke i minst 5 år.

Diagnostikk

En lege stiller diagnosen ut ifra sykehistorien til vedkommende. Symptomer blir presentert ved blodprøver og funn i legeundersøkelsen. Det er lege som sørger at vedkommende blir innlagt på sykehus.
Melodifestivalen 2017

Konkurranseopplegg

Til sammen deltok 28 sanger i konkurransen. Halvparten ble valgt ut av en fagjury, mens halvparten ble valgt ut av SVT selv. Deltakerne ble presentert på en pressekonferanse 30. november 2016. Vinnermelodien ble kåret som en kombinasjon av internasjonale fagjuryer og seernes stemmer. Dette var 16. året på rad at konkurransen ble holdt som en turné rundt om i Sverige – bestående av fire delfinaler, en «siste sjanse» og en finale. To bidrag fra hver delfinale gikk rett til finalen, mens de to siste kvalifiserte seg via andre sjansen, slik at det til sammen var ti låter i finalen. Finalen ble arrangert i Friends Arena i Stockholm lørdag 11. mars 2017.

Programlederne

På en pressekonferanse 30. september 2016 ble de tre programlederne presentert: Clara Henry, David Lindgren og Hasse Andersson. Clara Henry har tidligere vært med i Melodifestivalen i 2014, da hun jobbet som webreporter og var ansvarlig for humoristiske innslag i TV-sendingene. De to øvrige programlederne har tidligere konkurrert i Melodifestivalen som artister; David Lindgren deltok i 2012, 2013 og 2016, mens Hasse Andersson deltok i 2015. Alle tre debuterer som programledere i Melodifestivalen.

Delfinalene

Som årene før består Melodifestivalen av fire delfinaler, hver med sju deltakerlåter. Fra hver delfinale kvalifiserte de låtene med flest telefonstemmer seg direkte til finalen. Tredje- og fjerdeplassen kvalifiserte til andre sjansen. Fra andre sjansen kvalifiserte fire låter seg, slik at finalestartfeltet besto av tolv sanger.
Dalur

Dalur (IPA: [ˈdɛalʊr], dansk: Dal) er en bygd på Færøyene, på Sandoys østkyst. Dalur ligger i Húsavíkar kommuna sammen med Húsavík og Skarvanes. Bygda ligger i en dal (derav navnet), i en liten bukt vendt mot det åpne havet. 1. januar 2009 hadde Dalur 43 innbyggere, mot 75 på samme dato i 1985.
Bygda er svært gammel, og ble nevnt for første gang i 1404, da som Varmadalur, men kan være eldre. Bygda skal ha blitt fullstendig utradert under svartedauden i rundt år 1349, men ble igjen befolket, sannsynligvis bare få år etter.
Fra Dalur går det en smal vei til sørspissen av Sandoy, hvor man kan nå fuglefjellet Skorin til fots.
Kirken i Dalur ble reist i 1957, og ble dermed bygdas første kirke.
Hausmania

Hausmania er et kulturhus i Hausmanns gate 34 ved Akerselva i Hausmannsområdet (bydel Grünerløkka). Bygningene som  utgjør Hausmania er eid av Oslo kommune. En gruppe av aktivister, primært fra Grünerløkka Lufthavn-miljøet, men også aktivister fra det forhenværende Kampen Verksted-miljøet, «okkuperte» stedet vinteren 1999. På dette tidspunktet var eiendommen eid av Statsbygg. Ifølge deltagere i den første filmen om husokkupasjonen av nabogården Hausmannsgate 40 fløt lokalene av menneskelig avføring, søppel og brukte kanyler.

Historie

Hausmann BA tok vinteren 1999 kontakt med Statsbygg med det formål å leie de tomme, forfalne lokalene i Hausmannsgate 34 og Brenneriveien 1 til kulturhusformål. De første kunstnerne tok bygget i bruk høsten/vinteren 2000. I januar 2004 kjøpte Oslo kommune Hausmannskvartalet av Statsbygg, med det formål å opprettholde driften av kulturhuset Hausmania. Det er også vedtatt at kvartalet skal omreguleres med vekt på bolig, kultur og næring, og at dette skal skje med vekt på brukermedvirkning, byøkologi og bærekraft. Hausmann BA og det selvstyrte Vestbredden bo- og arbeidskollektiv var senest i 2008 i reelle forhandlinger med Oslo kommune gjennom daværende Hausmannskvartalets Venneforening.
Oslo kommune overtok eieransvaret for bygningene januar 2004.
Kulturhuset Hausmania rommer produksjons- og visningslokaler for kunst fra et bredt spekter av kunstarter. På Musikkens dag/Musikkfest Oslo pleier også Hausmania å ha en egen scene for lokale utøvere. Allment kjent er kanskje Grusomhetens teater, som er bygget opp av Lars Øyno og også Galleri Podium som arrangerer utfordrende utstillinger av ymse slag på løpende bånd. Spis de rike mediakollektiv har holdt til i lokalene, viste da dokumentarer, aktivistvideor og produserte eget materiale. I tillegg har Hausmania egen motorsykkel klubb (HMK), gallerier, flerbrukssal, vegansk kafé, atelieer, prøvesaler, verksteder, musikkstudioer, øvingslokaler, mørkerom, innendørs skateboardhall (for tiden ute av drift) og den sporadisk åpne bokkaféen «Humla kultur- og revolusjonsverksted» og gratis internett. Inne i bakgården er det en stor plankevegg der det er lovlig å lage graffiti. Denne blir benyttet av Oslos graffitimiljø, og «piecene/verkene» får sjelden stå lenge før noen nye kommer på plass.
Gutu

Gutu er et distrikt i provinsen Masvingo i det sørlige Zimbabwe med 198 000 innbyggere (2002). Selve byen Gutu ligger 1 454 moh og har rundt 50 000 innbyggere.
Distriktet ligger i den nordlige delen av provinsen, og administrasjonsstedet er Mupandawana. Blant distriktets innbyggerne var tidligere visepresident i Zimbabwe under president Canaan Banana, Simon Muzenda som døde i 2003. I distriktet finnes også Gutu Mission Hospital som arbeider med hiv/aids-pleie.
Befolkningen er hovedsakelig fra folkegruppen karanga, som er en undergruppe av shona.
Etter at landet ble selvstendig i 1980, var Mupandawana tenkt å være et satsningsområde. Det er et av de få distriktene i landet som lider av overbefolkning, med en folketetthet på 22,08 innbyggere pr km² og dette er blant det høyeste i landet. I 1989 hadde Gutu en befolkning på mellom 10-12 000 og som så mange andre distrikter i landet mangler helsevesenet tilstrekkelig med kvalifisert arbeidskraft.
Blant kjente personer fra distriktet er Morgan Tsvangirai.
SMART-1

SMART-1 (Small Missions for Advanced Research in Technology) var ESA sin første månesonde. Den ble skutt opp 27. september 2003 og gikk inn i bane rundt månen den 15. september 2004. Sonden gjennomførte en planlagt krasjlanding på månen 3. september 2006. 
Et av hovedmålene med ferden var å teste en soldrevet ionemotor, mens sonden gjorde observasjoner av månen.
Olaf Asbjørn Andersen

Barndom og oppvekst

Andersen utviklet tidlig et talent for tegning, men i krigsårene hadde han ikke papir, så han tegnet på celluloseplater, ment som for til kyrne. Når han var ferdig med en tegning, måtte han se på kyrne som gomlet i seg tegningene. Han hadde også evner innenfor skulptur. I Ingøy kirke henger et stort krusfiks som Olaf lagde da han var noen og tjue år.
Evakueringen av Finnmark gjorde stort inntrykk på ham, særlig da tyskerne raserte farens fiskemottak, og faren kom i en del farlige situasjoner. Han husker også den slitsomme oppbyggingen av fiskebruket etter krigen.

Utdannelse og karriere

Han ble utdannet som flyver i luftforsvaret 1954 og var i tre år knyttet til 334-skvadronen i Bodø. Han slo imidlertid fra seg en karriere i forsvaret og søkte seg inn på Bergens Kunsthåndverkskole på reklamelinjen i 1957. I Bergen studerte han også fiolinspill på musikk-konservatoriet.
I 1959 gjorde han en studiereise til Werkkunstschule i Münster. Han foretok også studiereiser til Köln og Amsterdam. På Rijksmuseum i Amsterdam fikk han se Rembrandts ”Nattevakten”, som gjorde et veldig sterkt inntrykk på ham. I Bergen fikk han jobb i et reklamebyrå som illustratør. Senere var han frilanser i reklamebransjen, bl.a med en del oppdrag for Bergen Arbeiderblad. Mens han var bosatt i Bergen, vant han 2. premie i en kunstplakatkonkurranse i forbindelse med Verdens flyktningeår i 1959.
I 1965 dro han til Mo i Rana og ble tegner og annonsesjef i Rana blad. Noen år senere, i 1977, kom han inn på Statens Lærerhøgskole i forming på Notodden. Deretter fulgte to år som lærer i forming på Kolvereid i Nærøy. Senere ble han lærer ved lærerskolen i Volda, hvor han underviste i tegning og maling. Her innførte han aktmaleri med nakenmodell. Dette innførte han senere også på Verdal videregående skole, noe som vakte betydelig oppsikt. Her underviste han, supplert av gjestelærere, i disiplinene kroki- og akttegning, maleri, grafiske teknikker og modellering. Hans undervisning her var en suksess og dannet mønster for kunstundervisning i Midt-Norge.
Han har også i tre perioder studert ved Klassisk – Figurativt Akademi i Firenze i 1993, 1994 og 2008
Laik Ali

Liv og virke

Ali var ingeniør og arbeidet i statsforvaltningen før han, med hjelp av Akbar Hydari, etablerte Hyderabad Construction Company. Han var også involvert i ledelsen av Deccan Airways, Singareni Collieries Company, Hyderabad State Bank, Nizam Sugar Factory og Hyderabad Roller Flour Mills.
Etter delingen av India, var Ali blitt Pakistans utsending til De forente nasjoner. Han hadde støtte fra Muhammad Ali Jinnah da han 28. november 1947 ble utnevnt av nizam Osman Ali Khan til statsminister i Hyderabad. Ali ble statsminister i spissen for en muslimskdominert Ittihad-regjering på et tidspunkt da det var krise i forholdet mellom Hyderabad og India. Partene hadde blitt enig om en stillstandsavtale, men Hyderabad tok skritt i retning av uavhengighet, en politikk Ittihad var pådriver for. Alis statsministerperiode var også preget av aktivitet fra den militante razakarorganisasjonen tilknyttet partiet Ittihad og ledet av Kasim Razvi. Som statsminister forsøkte Ali å få Hyderabads sak framlagt for FN. Situasjonen utviklet seg til at India i september 1948 invaderte Hyderabad.
Etter at India tok militær kontroll over Hyderabad, ble Laik Ali, sammen med resten av regjeringen, arrestert. I mars 1950 flyktet han fra husarrest og kom seg til Pakistan. Han ble formann for Hyderabad Trust som hadde til formål å bistå flyktninger fra Hyderabad.
Arnegård

Arnegård i Stavanger var et område i Stavanger sentrum opp fra sjøen i Østervåg til Kirkegata. Den er grovt regnet avgrenset av området mellom Søregata og Steinkargata. Navnet Arnegård er kjent fra middelalderen og var i bruk fram til 1800-tallet. Den eneste resten av navnet er stedsnavnet Arneageren, som i dag forbindes med den åpne plassen foran Kulturhuset.
Arnegård er kjent i skriftlige kilder første gang i 1404. Lagmennene Tore Torkilson Koll og Morten Nilsson skrev på 1400- og 1500-tallet flere dokumenter i Arnegård. Det er derfor mulig at Arnegård har vært bosted eller kontorsted for byens lagmenn.
Kjente eiere av Arnegård er kongen om lag år 1600 til 1741, Morten Henrik Petersen von Fyren 1741-1745, Laurits Smith fra 1745, Fredrik Rosenkilde i 1766, Oluf Andreas Løwold ca. 1800–1839 og Eggert Nandrup Zetlitz 1839–ca 1850.
Eierne leide ut tomter på Arnegård som de fikk grunnleie for. Grunnleien var en slags festeavgift som ble betalt årlig til grunneieren. I en jordebok fra 1685 var det listet 41 eiendommer, men jordeboka er ikke helt klar på hvor mange som tilhørte Arnegård. Om lag 1765 var Arnegård delt opp i 65 eiendommer.
Plectocynipinae

Utseende

Leggen på bakbeina har én, svært lang, spore. Små, svarte snyltevepser med mer eller mindre gulaktige bein.

Levevis

Plectocynipinae er parasitoider som lever som inkviliner (inneboere) i galler forårsaket av slekten Aditrochus (Chalcidoidea) på sørbøk (Nothofagus). Det er sannsylig at de faktisk snylter på Aditrochus-larvene

Utbredelse

Gruppen er utbredt i det sørlige Sør-Amerika.
Dazu

Dazu (kinesisk: 大足县; pinyin: Dàzú Xiàn) er et fylke i byprovinsen Chongqing i Folkerepublikken Kina. Det hadde i 1999 et folketall på 916 513, og 920 000 i 2004.

Kulturminner

Steinskulpturene i Dazu er oppført både på UNESCOs liste over verdensarven og Folkerepublikken Kinas liste over kulturminner.
Det dreier seg om en rekke kinesiske religiøse skulpturer, hvorav de eldste stammer fra 600-tallet. De er influert av både buddhistisk, konfuciansk og taoistisk tankegods. Medregnet er også noen huletempeler fra Tang- og Song-dynastiene.
Det dreier seg om 75 områder i fylket Dazu, med om lag 50 000 skulpturer og over 100 000 kinesiske skrifttegn – innskrifter og epitafer.
Skulpturene er i et lenge temmelig uveisomt område, noe som kan ha vært viktigtste grunn for at de ble spart for vandalisme under kulturrevolusjonen.
London Chess Classic 2011

London Chess Classic 2011 var den tredje utgaven av sjakkturneringen London Chess Classic som ble spilt fra 3. til 12. desember 2011 og vunnet av russeren Vladimir Kramnik.
Dette året ble det invitert én ekstra spiller, den armenske stormesteren og verdens-treer Levon Aronjan. Dermed økte antall spillere til 9 og gjorde at én spiller derfor hadde «walk over» hver runde. Spilleren med walk over vil fungerte som ekspertkommentator under runden.
Rachelia

Utseende

Middelsstore (vingespenn ca. 25-30 millimeter), kraftige, mørkbrune smygere. På oversiden har vingene lyst blålige felter ved roten.

Levevis

Larvene lever på starr og gress.

Utbredelse

Slekten er utbredt på Ny-Guinea og Aruøyene, også i det nordligste Australia.
Xylotrupes florensis

Utseende

En stor (40-80 millimeter, hannene større enn hunnene), mørkt brunrød hornbille. Hannen har som vanlig for slekten Xylotrupes et fremoverrettet horn på thorax og et krumt horn på hodet, begge kløvet i spissen. Disse hornene er forholdsvis korte til middels lange hos denne arten.

Levevis

Larvene utvikler seg i råtnende plantemateriale og tar trolig vanligvis to år på utviklingen, de voksne billene lever 2-4 måneder. De voksne hannene kjemper mot hverandre ved hjelp av hornene, hver prøver å vippe motstanderen over på ryggen.
De voksne billene er mest aktive om natten og flyr gjerne til lys.

Utbredelse

Arten lever på De små Sundaøyer (i alle fall på Flores,).
Ida Aalen

Ida Aalen (født 26. desember 1985) er en norsk interaksjonsdesigner og medieviter utdannet ved NTNU. Hun skriver om digitale medier i Dagens Næringsliv. 
I 2012 ga hun ut En kort bok om sosiale medier på Fagbokforlaget. I 2015 ga Aalen ut en lengre bok om samme tema, Sosiale medier på samme forlag.
Genet IDA (Inflorence Deficient in Abscission) er oppkalt etter henne. Aalens mor oppdaget genet.
Terrorangrepet i Orlando 12. juni 2016

Skytingen og politiresponsen

Mateen gikk ut av kjøretøyet (som han kom med) og gikk mot bygningen. 
En væpnet sikkerhetsvakt - en politibetjent (fullt uniformert, og fra Orlando Police Department) som jobbet extra duty [som ikke er det samme som overtid], 
gikk i kamp mot Mateen, og skjøt tilbake klokka 2.02  på natta lokal tid.
Mateen klarte å komme inn i bygningen, og begynte å skyte tilstedeværende.
Angrepet varte mellom klokken 02 og 05 morgenen den 12. juni 2016.

Etterforskningen

Saken etterforskes blant annet som hatkriminalitet og terrorisme.
FBI har (per 13. juni 2016) ikke funnet tegn til at dette var en plan som ble dirigert fra land utafor USA eller at gjerningsmannen var med i et nettverk, og FBI antar at drapsmannen ble radikalisert delvis gjennom internett og at gjerningsmannen trolig ble inspirert av utenlandske terrororganisasjoner.
Etterforskningen ledes av Special Agent-in-Charge Ron Hopper ved den lokale avdelingen av FBI.

Reaksjoner

Både FBI, USAs tidligere president Barack Obama, Floridas guvernør og statsadvokaten har betegnet handlingen som et terrorangrep.
Den 8. november kunngjorde Orlandos myndigheter sine planer om å kjøpe nattklubben for 2,25 millioner dollar, og gjøre stedet til et minnested for massakrens ofre og overlevende.

Utpekt gjerningsmann

CBS News rapporterte at drapsmannen var Omar Mir Seddique Mateen, født 16. november 1986. Mateen fra Fort Pierce var amerikansk statsborger med  afghanske foreldre.